ΓΡΑΠΤΗ ΕΡΩΤΗΣΗ E-3757/98

υποβολή: José García-Margallo y Marfil (PPE) προς την Επιτροπή

(11 Δεκεμβρίου 1998)

Θέμα: Απομιμήσεις και εμπορική πειρατία

Η Ευρωπαϊκή Επιτροπή ανακοίνωσε στις 22 Οκτωβρίου τη δημοσίευση της Πράσινης Βίβλου σχετικά με την καταπολέμηση των απομιμήσεων και της εμπορικής πειρατίας στην ενιαία αγορά, αρχίζοντας με τη δημοσίευση αυτή μια ευρεία διαβούλευση με τους ενδιαφερόμενους κύκλους από τα κράτη μέλη ως προς το θέμα αυτό.

Στην Πράσινη Βίβλο διερευνώνται τέσσερα θέματα: α) ενίσχυση των δραστηριοτήτων επιτήρησης του ιδιωτικού τομέα, β) νομική προστασία των μέσων για τη διασφάλιση της αυθεντικότητος και της ασφάλειας, γ) αξιολόγηση των κυρώσεων και των μέσων για την εξασφάλιση των δικαιωμάτων πνευματικής ιδιοκτησίας, δ) καθιέρωση κατάλληλης διοικητικής συνεργασίας μεταξύ των αρμοδίων εθνικών αρχών.

Κατά τη γνώμη της Επιτροπής, ποιές θα είναι οι επιπτώσεις των ζημιών που υπέστησαν οι επιχειρήσεις σε επίπεδο απασχόλησης;

Κοινή απάντηση

του κ. Monti εξ ονόματος της Επιτροπής

στις γραπτές ερωτήσεις E-3756/98 και E-3757/98

(29 Ιανουαρίου 1999)

Η παραποίηση/απομίμηση και η εμπορική πειρατεία αποτελούν φαινόμενο το οποίο έχει δυσμενείς οικονομικές και κοινωνικές επιπτώσεις τόσο για τις επιχειρήσεις, όσο και για την οικονομία. Φυσικά, οι καινοτόμες και δημιουργικές επιχειρήσεις υφίστανται πρώτες τις συνέπειες αυτού του φαινομένου. Ακόμη και αν ληφθούν υπόψη μόνο οι πτυχές που ανέφερε το αξιότιμο μέλος του Κοινοβουλίου, δηλαδή το επίπεδο των επενδύσεων και το επίπεδο απασχόλησης, σε ορισμένες περιπτώσεις οι επιχειρήσεις υφίστανται σοβαρές ζημίες.

Όσον αφορά τις επενδύσεις, οι επιχειρήσεις, και ιδίως οι καινοτόμες επιχειρήσεις, επενδύουν συχνά σημαντικά ποσά στον τομέα της έρευνας, του μάρκετινγκ και τις διαφήμισης για τη δημιουργία και την εμπορία νέων προϊόντων. Οι αυτουργοί παραποίησης/απομίμησης ωφελούνται από τις επενδύσεις αυτές χωρίς να επιβαρύνονται με το κόστος τους, και τοιουτοτρόπως τα παραποιημένα προϊόντα είναι δυνατό να πωλούνται σε τιμή κατώτερη από εκείνη των αυθεντικών προϊόντων. Ως εκ τούτου, οι επιχειρήσεις βρίσκονται σε μειονεκτική ανταγωνιστική θέση. Εξάλλου, εάν οι επιχειρήσεις δεν είναι σε θέση να εξασφαλίσουν την αποδοτικότητα των επενδύσεών τους, θα τείνουν να μειώσουν το επίπεδό τους ή να μετατοπίσουν τις επενδύσεις τους προς εδάφη όπου είναι σίγουρες ότι θα προστατεύονται αποτελεσματικά τα δικαιώματα πνευματικής ιδιοκτησίας τους.

Όσον αφορά την απασχόληση, οι επιχειρήσεις που είναι θύματα παραποίησης/απομίμησης βρίσκονται συχνά σε άμεσο ανταγωνισμό με τους παραβάτες, μολονότι τα παραποιημένα προϊόντα είναι συνήθως κατώτερης ποιότητας. Επομένως, χάνουν κατά τον τρόπο αυτό δυνατότητες για την πραγματοποίηση πωλήσεων και μερίδια αγοράς. Επιπλέον, οι καταναλωτές που εξαπατώνται από τις παραποιήσεις πιστεύοντας ότι αγοράζουν αυθεντικά προϊόντα, εγκαταλείπουν, ενίοτε οριστικά, τα εν λόγω προϊόντα, πράγμα που συνεπάγεται την απώλεια πελατείας για τις επιχειρήσεις. Η κατάσταση αυτή έχει άμεσες επιπτώσεις στο επίπεδο απασχόλησης των επιχειρήσεων.

Η πράσινη βίβλος της Επιτροπής για την καταπολέμηση της παραποίησης/απομίμησης και της πειρατείας στην εσωτερική αγορά αναμένεται ότι θα επιτρέψει, αφενός, να εκτιμηθούν οι πραγματικές οικονομικές επιπτώσεις της παραποίησης/απομίμησης και της πειρατείας στην εσωτερική αγορά όπως και από πλευράς επιπέδου των επενδύσεων και της απασχόλησης και, αφετέρου, να βρεθούν κατάλληλες λύσεις.